Zakir Bağırov (bəstəkar)

**Zakir Cavad oğlu Bağırov ** () — azərbaycanlı bəstəkar, pedaqoq, professor (1978), Azərbaycan SSR Əməkdar incəsənət xadimi (1960).

## Həyatı
Zakir Bağırov 16 mart 1916-cı ildə Şuşa şəhərində anadan olub. O, ailə vəziyyəti ilə əlaqədar olaraq Bakı şəhərindəki N.Nərimanov adına 8 saylı uşaq evində yaşayıb. Bu, 1924-1929-cu illəri əhatə edib. 1929-cu ildən etibarən isə böyük qardaşının himayəsində yaşayıb. O, ilk musiqi təhsilini 1932-ci ildə Azərbaycan Dövlət Konservatoriyasının nəzdindəki Fəhlə fakültəsində alıb. Həmin fakültənin fortepiano sinfini bitirib.

Daha sonra təhsilini davam etdirmək üçün 1935-ci ildə P.İ.Çaykovski adına Moskva Dövlət Konservatoriyası nəzdindəki Musiqi Texnikumuna göndərilib. Zakir Bağırov Musiqi Texnikumunu bitirdikdən sonra könüllü olaraq cəbhəyə gedərək 1941-1945-ci illərdə Böyük Vətən müharibəsində iştirak edib. Avstriya, Macarıstan, Rumıniya, Finlandiya və Mancuriyada xidmət edib. Zakir Bağırov ordudan tərxis olunandan sonra Moskva Dövlət Konservatoriyasının Nəzəriyyə-bəstəkarlıq fakültəsinə daxil olub və 1949-cu ildə konservatoriyanı bitirib.

## Pedaqoji fəaliyyəti
Zakir Bağırov Azərbaycan Dövlət Konservatoriyasıda 45 il müəllim kimi fəaliyyət göstərmiş, 1949-cu ildən ömrünün sonunadək musiqi-nəzəri fənlərindən dərs demişdir. O, 1970-ci ildən 10 il ərzində Musiqi nəzəriyyəsi kafedrasına rəhbərlik etmişdir. Eyni zamanda 1950-1958-ci illərdə Azərbaycan Radio və Televiziya Verilişləri Komitəsinin bədii rəhbəri vəzifəsini icra etmişdir.

Zakir Bağırov həmçinin fəal ictimai xadim idi. Bəstəkar 1950-ci ildən Azərbaycan Bəstəkarlar İttifaqının üzvü, habelə bu təşkilatın İdarə Heyətinin üzvü olmuşdur. Zakir Bağırov 1963-1965-ci illərdə M.Maqomayev adına Azərbaycan Dövlət Filarmoniyasının bədii rəhbəri olmuşdur. Eyni zamanda Azərbaycan Musiqi Fondunun İdarə Heyətinin sədri vəzifəsini icra etmişdir.

## Ölümü
Zakir Bağırov 8 yanvar 1996-cı ildə Bakı şəhərində vəfat etmişdir.

## Əsərləri
### Opera
* "Aygün" (1972)
* "Qoca Xattabıç"

### Operetta
* "Kəndimizin Mahnısı" (1958)
* "Qayınana" (1974)

### İnstrumental
* xalq çalğı alətləri orkestri üçün süitalar (1956, 1969)
* fortepiano ilə orkestr üçün konsert (1970)
* orqan üçün improvizasiya və fuqa (1973)
* "Çahargah" muğamı əsasında arfada solo üçün əsər
* kamera-instrumental əsərləri, mahnı və romans.

### Mahnıları
* Ay qız (sözləri T.Əliyev)
* Bilsən, necə sevindim (sözləri H.Hüseynzadə)
* Lirik mahnı (sözləri Ənvər Əlibəylinin)
* Ay qaşı, gözü qara qız (sözləri İslam Səfərlinin)
* Gəl,gəl (sözləri İslam Səfərlinin)
* Könlüm sənindir (sözləri ….)

## Kitabları
* Azərbaycan xalq rəqsləri. Not yazısı T.Quliyev, Z.Bağırov, M.İsmayılov. Bakı, 1951.
* "Dügah" muğamı. Bakı, 1936.

## Filmoqrafiya
* "Ağ qızıl" ustaları (film, 1958)
* Aygün (film, 1960)
* Bərəkətli torpaq (film, 1954)
* Bizim Azərbaycan (film, 1959)
* Gənc Leninçilər (film, 1951)
* "Kazbek" qutusu (film, 1958)
* Quba bağlarında (film, 1953)
* Mən Xəzər dənizçisiyəm (film, 1961)
* Nizami (film, 1959)
* Səadət yolu ilə (film, 1956)
* Təbiətin dostları (film, 1958)
* Uğurlu yol! (film, 1975)
* Yeni il gecəsində (film, 1958)

## Mükafatları
* "Şərəf nişanı" ordeni — 9 iyun 1959
* "Azərbaycan SSR əməkdar incəsənət xadimi" fəxri adı — 24 may 1960
* "Əməkdə fərqlənməyə görə" medalı — 22 avqust 1986
* "Yubiley" medalı

## Xarici keçidlər
* Bağırov Zakir 

## İstinadlar